**Informatīvais ziņojums „Par līdzekļu iekšējo pārdali 2016.gada valsts budžeta programmā 09.00.00 „Sports””**

Izglītības un zinātnes ministrija (turpmāk – IZM), kura saskaņā ar Sporta likuma 5.panta pirmo daļu pilda valsts pārvaldes funkcijas sporta nozarē, kā arī saskaņā ar Ministru kabineta 2003.gada 16.septembra noteikumu Nr.528 „Izglītības un zinātnes ministrijas nolikums” 5.21.punktu nodrošina IZM iedalīto valsts budžeta līdzekļu izmantošanu paredzētajiem mērķiem un saskaņā ar 5.21.5punktu atbilstoši likumā par valsts budžetu kārtējam gadam piešķirtajai apropriācijai administrē sportam piešķirtos valsts budžeta līdzekļus, pēc savas iniciatīvas saskaņā ar Ministru kabineta 2009.gada 7.aprīļa noteikumu Nr.300 „Ministru kabineta kārtības rullis” 58.punktu ir sagatavojusi šo informatīvo ziņojumu, lai IZM 2016.gada valsts budžeta programmas 09.00.00 „Sports” bāzes izdevumu ietvaros nodrošinātu sporta nozares budžeta prioritāšu īstenošanu.

# **I SITUĀCIJAS RAKSTUROJUMS**

 Atbilstoši Likuma par budžetu un finanšu vadību 16.1panta otrajā daļā noteiktajam, kā arī, ņemot vērā makroekonomiskās attīstības prognozes, ar Ministru kabineta 2015.gada 13.aprīļa sēdes protokollēmuma „Programmas projekts „Latvijas Stabilitātes programma 2015.–2018.gadam”” (prot. Nr.19 1.§) 6.punktu ministrijām un citām centrālajām valsts iestādēm tika uzdots negatavot un neiesniegt priekšlikumus jaunajām politikas iniciatīvām 2016., 2017. un 2018.gadam, izņemot veselības un izglītības jomu saistībā ar strukturālām reformām, kā arī iekšējās un ārējās drošības jomu. Ievērojot minēto un to, ka sporta nozare 2016.gada valsts budžeta projekta izstrādes procesā netika atzīta par vienu no prioritātēm, Ministru kabineta izstrādātājā un Saeimā iesniegtajā likumprojektā „Par valsts budžetu 2016.gadam” (Nr:390/Lp12) IZM valsts budžeta programmai 09.00.00 „Sports” papildus 2016.gada bāzes izdevumiem līdzekļi netika piešķirti, kā rezultātā sporta nozares pamatfunkcijām 2016.gadā valsts budžeta finansējums ir saglabājies 2015.gada līmenī[[1]](#footnote-1).

 2016.gads sportā ir īpaši nozīmīgs, jo Riodeženeiro (Brazīlija) norisināsies Vasaras Olimpiskās spēles un Vasaras Paraolimpiskās spēles, kurām Latvijas augstas klases olimpiskie un paraolimpiskie sportisti ir gatavojušies daudzu gadu garumā. Šo sportistu sagatavošanās un dalība minētajās sporta sacensībās prasa ievērojamus papildus līdzekļus. Tāpat 2016.gadā Latvijā norisināsies vairākas iepriekšējos gados Latvijas Nacionālajā sporta padomē saskaņotas nacionālas nozīmes starptautiskas sporta sacensības (piemēram, Pasaules kausa posms skeletonā un bobslejā divniekiem, Pasaules kausa posms kamaniņu sportā, 2018.gada Ziemas Olimpisko spēļu kvalifikācijas turnīrs hokejā vīriešiem, CEV Eiropas čempionāta pludmales volejbolā posms *Masters* (vīrieši un sievietes), pasaules čempionāts florbolā vīriešiem, Eiropas čempionāts grieķu romiešu, brīvajā cīņa un brīvajā cīņā sievietēm), kuru sekmīgai norisei arī nepieciešami ievērojami papildus līdzekļi. Papildus finansējums nepieciešams arī Augstas klases sportistu sagatavošanas centru sistēmas ieviešanas pirmā posma īstenošanai. Šo un citu programmu un pasākumu atbalsts 2016.gada IZM valsts budžeta programmas 09.00.00 „Sports” ietvaros ir nepietiekams.

 Apzinoties reālo budžeta situāciju (t.i., ka papildus finansējuma piešķiršana sporta nozarei nav iespējama), IZM kopīgi ar sporta nozares sociālajiem partneriem (t.sk. biedrību „Latvijas Olimpiskā komiteja” un biedrību „Latvija Sporta federāciju padome”) detalizēti ir izvērtējusi iespēju valsts budžeta programmā 09.00.00 „Sports” veikt līdzekļu iekšējo pārdali, lai nodrošinātu iepriekšminēto un citu sporta nozares budžeta prioritāšu īstenošanu, kā rezultātā ir sagatavoti priekšlikumi līdzekļu iekšējai pārdalei 2016. un 2017.gadā.

***Priekšlikumi līdzekļu iekšējai pārdalei 2016.gada valsts budžeta programmā 09.00.00 „Sports”***

|  |  |  |  |  |
| --- | --- | --- | --- | --- |
| Progr,apakšpr.kods | Programmas/apakšprogrammas nosaukums | 2016.gadabudžeta projekts | Priekšlikumi iekšējai pārdalei | Priekšlikums 2016.gada budžeta bāzei |
| ***09.00.00*** | ***SPORTS*** | ***35 893 234*** | ***0*** | ***35 893 234*** |
| 09.04.00 | Sporta būves | 5 421 683 | + 171 000 | 5 592 683 |
| 09.08.00 | Balvas par izciliem sasniegumiem sportā | 42 686 | 0 | 42 686 |
| 09.09.00 | Sporta federācijas un sporta pasākumi | 2 146 920 | + 543 080 | 2 690 000 |
| 09.10.00 | Murjāņu sporta ģimnāzija | 2 945 551 | – 306 000 | 2 639 551 |
| 09.12.00 | Latvijas Sporta muzejs | 83 835 | + 18 000 | 101 835 |
| 09.16.00 | Dotācija nacionālas nozīmes starptautisku sporta pasākumu organizēšanai Latvijā | 1 221 218 | + 705 395 | 1 926 613 |
| 09.17.00 | Dotācija komandu sporta spēļu izlašu nodrošināšanai | 1 280 666 | + 369 334 | 1 650 000 |
| 09.19.00 | Finansējums profesionālās ievirzes sporta izglītības programmu pedagogu darba samaksai un valsts sociālās apdrošināšanas obligātajām iemaksām | 11 001 120 | 0 | 11 001 120 |
| 09.21.00 | Augstas klases sasniegumu sports | 5 491 096 | + 1 027 100 | 6 518 196 |
| 09.23.00 | Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai | 6 008 459 | – 2 642 909 | 3 365 550 |
| 09.25.00 | Dotācija biedrībai „Latvijas Paralimpiskā komiteja” pielāgotā sporta attīstībai | 250 000 | + 115 000 | 365 000 |

Izvērtējot biedrības „Latvijas Olimpiskā komiteja” 2015.gada 25.augusta vēstulē Nr.175 sniegto informāciju par 2016.gadā atmaksājamām summām kredītiestādēm, kuras izsniegušas valsts galvotos aizdevumus, secināts, ka 2016.gadā 7 no 10 plānoto valsts galvoto aizdevumu atmaksai nepieciešams mazāks finansējums. Tas saistīts ar faktu, ka laikā, kad tika izsniegti attiecīgie valsts galvotie aizdevumi, prognozes, uz kuru pamata tika uzņemtas valsts budžeta ilgtermiņa saistības, lai nodrošinātu valsts galvoto aizdevumu atmaksu, būtiski atšķiras no faktiskās situācijas (aizdevumu konvertācija no latiem uz *euro*; aizdevumu pievienotās likmes (šobrīd EURIBOR) būtisks samazinājums, kā arī 2014.gada nogalē veikto aizdevumu ātrākas atmaksas pozitīvā ietekme). Vienlaikus 3 no 10 plānoto valsts galvoto aizdevumu atmaksai nepieciešams lielāks finansējums, kam par pamatu ir neprecīzā prognoze, kura izteikta vēl pirms atbilstoši noteiktai procedūrai tika izvēlētas kredītiestādes, kuras izsniegs attiecīgos valsts galvotos aizdevumus. Tajā pat laikā, analizējot situāciju perspektīvā (attiecībā uz nākamiem gadiem), secināms, ka šāda situācija, kad saistību izpildei valsts budžeta ilgtermiņa saistībās paredzētais finansējums ir būtiski nepietiekams, vairs neizveidosies. Tādejādi apakšprogrammā 09.23.00 „Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai” ir iespējams samazināt izdevumus par
2 642 909 *euro*, kurus attiecīgi var pārdalīt citām apakšprogrammām.

***Apakšprogrammā 09.23.00 „Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai” nepieciešamie līdzekļi (euro) 2016.gadā***

|  |  |  |  |  |
| --- | --- | --- | --- | --- |
| **Nr.** | **Projekta nosaukums** | **Paredzēts 2016.gada budžeta projektā** | **Nepieciešams 2016.gada budžeta projektā** | **Starpība** |
| 1. | Vidzemes Olimpiskais centrs Valmierā | 550 714 | 0 | 550 714 |
| 2. | Olimpiskais centrs Rīgā | 1 742 375 | 0 | 1 742 375 |
| 3. | Liepājas Olimpiskais centrs | 569 870 | 394 100 | 175 770 |
| 4. | Daugavpils Olimpiskais centrs | 582 258 | 402 645 | 179 613 |
| 5. | Zemgales Olimpiskais centrs Jelgavā | 760 591 | 558 410 | 202 181 |
| 6. | Olimpiskā centra „Ventspils” attīstības projekts „Ventspils peldbaseina rekonstrukcija” | 379 907 | 306 200 | 73 707 |
| 7. | Daugavpils Olimpiskā centra attīstības projekta īstenošana | 1. 061
 | 662 590 | – 233 529 |
| 8. | Zemgales Olimpiskā centra attīstības projekta īstenošana | 380 456 | 573 490 | – 193 034 |
| 9. | Olimpiskā centra „Ventspils” attīstības projekta „Ventspils peldbaseina rekonstrukcija” pabeigšanai | 102 470 | 105 625 | – 3 155 |
| 10. | Olimpiskā centra „Ventspils” infrastruktūras attīstība periodā no 2011 līdz 2013.gadam | 510 757 | 362 490 | 148 267 |
| **KOPĀ:** | **6 008 459** | **3 365 550** | **2 642 909** |

Ņemot vērā, ka valsts budžeta ilgtermiņa saistības ir uzņemtas saskaņā ar attiecīgajiem Ministru kabineta lēmumiem (Ministru kabineta 2006.gada 10.jūlija rīkojumu Nr.512 „Par valsts galvoto reģionālo olimpisko centru projektu īstenošanu”, Ministru kabineta 2007.gada 22.augusta rīkojumu Nr.543 „Par Zemgales olimpiskā centra Jelgavā projekta un Olimpiskā centra „Ventspils” attīstības projekta „Ventspils peldbaseina rekonstrukcija” īstenošanu”, Ministru kabineta 2009.gada 15.jūlija rīkojumu Nr.464 „Par Daugavpils Olimpiskā centra attīstības projekta, Zemgales Olimpiskā centra attīstības projekta un Olimpiskā centra „Ventspils” attīstības projekta „Ventspils peldbaseina rekonstrukcija” īstenošanu” un Ministru kabineta 2010.gada 29.decembra rīkojumu Nr.762 „Par projekta „Olimpiskā centra „Ventspils” infrastruktūras attīstība periodā no 2011.–2013.gadam” īstenošanu”), līdzekļu pārdalei šajos Ministru kabineta rīkojumos ir nepieciešams izdarīt grozījumus, nodrošinot likumprojektā „Par valsts budžetu 2016.gadam” (Nr: 390/Lp12) un likumprojektā „Par vidēja termiņa budžeta ietvaru 2016., 2017. un 2018.gadam” (Nr: 389/Lp12) attiecīgo valsts galvoto aizdevumu projektu īstenošanai paredzēto valsts budžeta ilgtermiņa saistību atbilstību faktiski nepieciešamajām valsts budžeta ilgtermiņa saistībām.

Vēl viens no priekšlikumiem paredz par 306 000 *euro* samazināt 2016.gada IZM valsts budžeta programmas 09.00.00 „Sports” apakšprogrammā 09.10.00 „Murjāņu sporta ģimnāzija” Murjāņu sporta ģimnāzijas esošo būvju rekonstrukcijas un multifunkcionālas slēgtas sporta manēžas būvniecības projekta īstenošanai 2016.gadā paredzēto finansējumu, vienlaikus nodrošinot, ka netiek apdraudēta projekta ietvaros uzņemto (noslēgtajos līgumos noteikto) saistību izpildi. Ietaupītos līdzekļus paredzēts pārdalīt uz apakšprogrammu 09.04.00 „Sporta būves” (141 000 *euro* apmērā, lai palielinātu atbalstu valsts nozīmes sporta infrastruktūras attīstības projektu īstenošanai) un uz apakšprogrammu 09.21.00 „Augstas klases sasniegumu sports” (165 000 *euro* apmērā, lai 2016.gadā nodrošinātu trūkstošo finansējumu Augstas klases sportistu sagatavošanas centru sistēmas ieviešanas pirmā posma īstenošanai). Ievērojot minēto, kā arī, lai nodrošinātu Murjāņu sporta ģimnāzijas esošo būvju rekonstrukcijas un multifunkcionālas slēgtas sporta manēžas būvniecības projekta īstenošanai 2016.gadā plānoto piešķiramo līdzekļu apmēra atbilstību 2016.gadā faktiski paredzēto līdzekļu apmēram, vienlaikus ir nepieciešams izdarīt grozījumus Ministru kabineta 2013.gada 31.oktobra rīkojumā Nr.508 „Par Murjāņu sporta ģimnāzijas esošo būvju rekonstrukcijas un multifunkcionālas slēgtas sporta manēžas būvniecības projekta īstenošanu””, attiecīgi samazinot projekta īstenošanai 2016.gadā paredzēto līdzekļu apjomu.

Ņemot vērā faktu, ka Tenisa centra „Lielupe” rekonstrukcijas projekta īstenošanai nepieciešamais publiskais iepirkums par būvdarbiem vēl nav izsludināts, kā rezultātā iespējamais finansējuma samazinājums neapdraudētu tenisa sporta veidam nepieciešamās infrastruktūras sakārtošanu, pārskatot valsts nozīmes sporta infrastruktūras attīstības projektu prioritātes, izvērtējot IZM saņemtos investīciju projektu pieteikumus par vairāku ar valsts budžeta līdzekļu savulaik izveidoto nacionālo sporta bāzu rekonstrukciju un paplašināšanu (jaunu projektu īstenošana 2016.gadā nav paredzēta) un tajos paredzēto projekta īstenotāja līdzfinansējumu, kas tādejādi palielina ieguldīto valsts budžeta līdzekļu efektivitāti, kā arī, ņemot vērā vidējā termiņa valsts budžeta perspektīvas, viens no priekšlikumiem paredz par 679 000 *euro* samazināt Tenisa centra „Lielupe” rekonstrukcijas projekta īstenošanai 2016.gadā paredzēto investīciju apjomu, attiecīgi veicot valsts budžeta līdzekļu iekšēju pārdali citiem valsts nozīmes sporta infrastruktūras attīstības projektiem, kā rezultātā 2016.gadā Tenisa centra „Lielupe” rekonstrukcijas projekta īstenošanai tiktu piešķirti 2 154 930 *euro*. Pat neskatoties uz šo samazinājumu, Tenisa centra „Lielupe” rekonstrukcijai joprojām būtu paredzētas ievērojamas investīcijas – kopumā laika posmā no 2016. – 2018.gadam 11 244 263 *euro*. Ņemot vērā gan plānoto investīciju apjomu, gan arī faktu, ka projekta koncepcija izstrādāta vairākus gadus iepriekš, jautājums par Tenisa centra „Lielupe” rekonstrukcijas projekta saturu (projekta ietvaros veicamajiem darbiem un to provizoriskajām izmaksām), kā arī Tenisa centra „Lielupe” turpmāko apsaimniekošanas modeli tiks izskatīts Latvijas Nacionālās sporta padomes sēdē.

Tādejādi, ņemot vērā arī iepriekšējos gados uzņemtās saistības, no apakšprogrammas 09.04.00 „Sporta būves” 2016.gadā valsts līdzfinansējums paredzēts šādiem valsts nozīmes sporta infrastruktūras attīstības projektiem:

|  |  |  |
| --- | --- | --- |
| **Projekta nosaukums** | **Finansējuma saņēmējs** | **Finansējuma apmērs (*euro*)** |
| Tenisa centra “Lielupe” rekonstrukcija | SIA „Tenisa centrs „Lielupe”” | 2 154 930 |
| Olimpiskā centra “Ventspils” rekonstrukcija | Ventspils pilsētas pašvaldība | 850 000 |
| Vidzemes Olimpiskā centra Valmierā attīstības projekts | Valmieras pilsētas pašvaldība | 1 012 035 |
| Liepājas Olimpiskā centra vieglatlētikas manēžas būvniecība | Liepājas pilsētas pašvaldība | 850 000 |

Iekšējā līdzekļu pārdale veikta arī 2017.gada valsts budžeta programmas 09.00.00 „Sports” apakšprogrammas 09.04.00 „Sporta būves” bāzes izdevumu ietvaros, t.sk., daļu finansējuma (165 000 *euro*) pārdalot uz apakšprogrammu 09.21.00 „Augstas kases sasniegumu sports”, lai arī 2017.gadā nodrošinātu trūkstošo finansējumu Augstas klases sportistu sagatavošanas centru sistēmas ieviešanas pirmā posma īstenošanai. Līdzekļu pārdale 2017.gada bāzes izdevumu ietvaros ir iespējama, jo bāzes izdevumos ir pieejami līdzekļi 467 382 *euro* apmērā, kuru izlietošanas mērķis saskaņā ar Ministru kabineta 2013.gada 4.novembra rīkojumu Nr.522 „Par Latvijas Nacionālā valsts sporta centra „Mežaparks” un Tenisa centra „Lielupe” rekonstrukcijas projektiem paredzēto valsts budžeta ilgtermiņa saistību pārdali” 1.1punktu ir jāizskata, sagatavojot likumprojektu par valsts budžetu 2017.gadam.

Ievērojot minēto, kā arī, lai nodrošinātu Tenisa centra „Lielupe” rekonstrukcijas projekta īstenošanai 2016.gadā plānoto piešķiramo līdzekļu apmēra atbilstību 2016.gadā faktiski paredzēto līdzekļu apmēram, vienlaikus ir nepieciešams izdarīt grozījumus Ministru kabineta 2013.gada 4.novembra rīkojumā Nr.522 „Par Latvijas Nacionālā valsts sporta centra „Mežaparks” un Tenisa centra “Lielupe” rekonstrukcijas projektiem paredzēto valsts budžeta ilgtermiņa saistību pārdali”.

Veicot līdzekļu pārdali no apakšprogrammas 09.23.00 (pamatojumu līdzekļu ietaupījumam skatīt iepriekš), apakšprogrammai 09.09.00 „Sporta federācijas un sporta pasākumi” tiek rosināts papildus piešķirt 543 080 *euro* atbalsta palielināšanai sporta federāciju programmām un pasākumiem, t.sk., paredzot mērķfinansējumu:

1. Latvijas IV Olimpiādes organizēšanai Valmierā – 150 000 *euro*;
2. Baltijas valstu komandu sacensību vieglatlētikā – “Valsts prezidenta balva vieglatlētikā” organizēšanai Valmierā – 20 000 *euro*;
3. valstiska mēroga sporta pasākumu organizēšanai vispārējo un profesionālo izglītības iestāžu audzēkņiem (finansējums sadalāms konkursa kārtībā) – 20 000 *euro*.

Veicot līdzekļu pārdali no apakšprogrammas 09.23.00 (pamatojumu līdzekļu ietaupījumam skatīt iepriekš), apakšprogrammai 09.12.00 „Latvijas Sporta muzejs” tiek rosināts papildus piešķirt 18 000 *euro*, lai veiktu Latvijas Sporta muzeja telpu remontu (t.sk. elektroinstalāciju nomaiņu), kā arī iegādātos ekspozīciju demonstrēšanai nepieciešamās iekārtas.

Veicot līdzekļu pārdali no apakšprogrammas 09.23.00 (pamatojumu līdzekļu ietaupījumam skatīt iepriekš), apakšprogrammai 09.16.00 „Dotācija nacionālas nozīmes starptautisku sporta pasākumu organizēšanai Latvijā” tiek rosināts papildus piešķirt 705 395 *euro* apmērā, lai nodrošinātu Latvijas Nacionālajā sporta padomē saskaņoto 2016.gadā Latvijā notiekošo pasaules un Eiropas līmeņa sporta sacensību norisi. Tādejādi, ņemot vērā arī 2016.gada budžeta bāzē paredzēto finansējumu, no šīs apakšprogrammas mērķfinansējumu paredzēts piešķirt šādiem pasākumiem:

1. 2016.gada Starptautiskās Automobiļu federācijas Eiropas rallija čempionāta posms (licencei) – 298 803 *euro* [2014.gada budžeta sagatavošanas gaitā piešķirtie līdzekļi];
2. 2016.gada Starptautiskās Automobiļu federācijas Pasaules rallijkrosa čempionāta posms (licencei) – 350 000 *euro* [2015.gada budžeta sagatavošanas gaitā piešķirtie līdzekļi];
3. 2016.gada pasaules čempionāta motokrosā MX1 klasē Latvijas *Grand Prix* (licencei) – 330 000 *euro* [2014.gada budžeta sagatavošanas gaitā piešķirtie līdzekļi];
4. 2016./2017.gada sezonas Pasaules kausa posms skeletonā un bobslejā divniekiem – 138 290 *euro*.
5. 2016./2017.gada sezonas Pasaules kausa posms kamaniņu sportā – 120 000 *euro*;
6. 2018.gada Ziemas Olimpisko spēļu kvalifikācijas turnīrs hokejā vīriešiem –
114 520 *euro;*
7. 2016.gada CEV Eiropas čempionāta pludmales volejbolā posms *Masters* (vīrieši un sievietes) – 220 000 *euro*;
8. 2016.gada pasaules čempionāts florbolā vīriešiem – 250 000 *euro*;
9. 2016.gada Eiropas čempionāts grieķu romiešu, brīvajā cīņa un brīvajā cīņā sievietēm – 70 000 *euro*;
10. 2016.gada Eiropas čempionāts kalnu divriteņu maratonā – 45 000 *euro*.

*Piezīme:* Mērķfinansējuma sadalījums starp Nr.4 – Nr.10. minētajiem sporta pasākumiem vēl var tikt precizēts, pieņemot lēmumu par šajā apakšprogrammā paredzēto valsts budžeta līdzekļu sadali.

 Veicot līdzekļu pārdali no apakšprogrammas 09.23.00 (pamatojumu līdzekļu ietaupījumam skatīt iepriekš), apakšprogrammai 09.17.00 „Dotācija komandu sporta spēļu izlašu nodrošināšanai” tiek rosināts papildus piešķirt 369 334 *euro* atbalsta palielināšanai komandu sporta spēļu izlašu nodrošināšanai, t.sk., paredzot mērķfinansējumu (93 365 *euro* apmērā) Latvijas hokeja izlases sagatavošanai dalībai 2018.gada Ziemas Olimpisko spēļu kvalifikācijas turnīrs hokejā Rīgā. Tādejādi 2016.gadā komandu sporta spēļu sporta federācijām pieejamais finansējuma apmērs, kas sadalāms Ministru kabineta 2009.gada 28.jūlija noteikumos Nr.819 „Kārtība, kādā valsts finansiāli nodrošina valsts izlases komandu sporta spēlēs sagatavošanos un piedalīšanos Eiropas un pasaules čempionātu un olimpisko spēļu atlases turnīros un finālsacensībās” noteiktajā kārtībā, būs 1 556 635 *euro*.

Veicot līdzekļu pārdali no apakšprogrammas 09.10.00 (pamatojumu līdzekļu pārdalei skatīt iepriekš) un apakšprogrammas 09.23.00 (pamatojumu līdzekļu ietaupījumam skatīt iepriekš), apakšprogrammai 09.21.00 „Augstas klases sasniegumu sports” tiek rosināts papildus piešķirt 1 027 100 *euro*, lai:

1. palielinātu atbalstu Latvijas Olimpiskās vienības darbības nodrošināšanai (300 000 *euro*);
2. palielinātu atbalstu Latvijas Olimpiskās komitejas programmām un pasākumiem (432 100 *euro*), t.sk., iesaistot TOP50 programmā arī ziemas sporta veidu sportistus, kā arī palielinot finansējumu olimpisko sporta veidu sporta federācijām;
3. palielinātu atbalstu Latvijas Olimpiešu sociālā fonda darbības nodrošināšanai
(130 000 *euro*), t.sk., līdz 2016.gada Vasaras Olimpiskajām spēlēm Riodeženerio (Brazīlija) palielinot pabalstu apmēru Latvijas Olimpiskās vienības sportistiem, kuri jau ir izcīnījuši tiesības startēt Olimpiskajās spēlēs, vai arī reāli pretendē uz šādu tiesību iegūšanu (kvalifikācijas normatīvu izpildi);
4. trūkstošo finansējumu (165 000 *euro*) augstas klases sportistu sagatavošanas centru sistēmas ieviešanas pirmā posma īstenošanai. Tādejādi, ņemot vērā arī 2016.gada budžeta bāzē paredzēto finansējumu, kopējais atbalsta apmērs šim mērķim 2016.gadā (arī 2017.gadā) būs 240 000 *euro*.

Iepriekšminētās pārdales rezultātā pilnībā tiks nodrošināts viss nepieciešamais finansējums sportistu sagatavošanai dalībai 2016.gada Vasaras Olimpiskajās spēlēs Riodeženeiro (Brazīlija).

Veicot līdzekļu pārdali no apakšprogrammas 09.23.00 (pamatojumu līdzekļu ietaupījumam skatīt iepriekš), apakšprogrammai 09.25.00 „Dotācija biedrībai „Latvijas Paralimpiskā komiteja” pielāgotā sporta attīstībai” tiek rosināts papildus piešķirt 115 000 *euro*, t.sk. paralimpiešu sagatavošanai dalībai 2016.gada Vasaras Paralimpiskajās spēlēs Riodeženerio (Brazīlija) (100 000 *euro*) un 2016.gada pasaules čempionāta Para ledus hokejā organizēšanai Latvijā (15 000 *euro*).

**II PRIEKŠLIKUMI TURPMĀKAI RĪCĪBAI**

Ar Ministru kabineta 2015.gada 29.septembra sēdes protokollēmuma „Likumprojekts „Par valsts budžetu 2016.gadam”” (prot. Nr.51 42.§) 10.1.apakšpunktu noteikts, ka ministrijām un citām centrālajām valsts iestādēm likumprojekta „Par valsts budžetu 2016.gadam” izskatīšanai Saeimā otrajā lasījumā priekšlikumi Finanšu ministrijā jāiesniedz termiņā, kādu Saeima noteiks otrā lasījuma priekšlikumu iesniegšanai. Ievērojot iepriekš minētos priekšlikumus līdzekļu iekšējai pārdalei 2016.gada valsts budžeta programmā 09.00.00 „Sports”, IZM jāiesniedz priekšlikumi likumprojekta „Par valsts budžetu 2016.gadam” un likumprojekta „Par vidēja termiņa budžeta ietvaru 2016., 2017. un 2018.gadam” izskatīšanai Saeimā otrajā lasījumā, paredzot:

1. finansējuma samazinājumu 2016.gada budžeta apakšprogrammā 09.10.00 „Murjāņu sporta ģimnāzija” par 306 000 *euro* un apakšprogrammā 09.23.00 „Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai” par 2 642 909 *euro*;
2. finansējuma palielinājumu 2016.gada budžeta apakšprogrammā 09.04.00 „Sporta būves” par 171 000 *euro*;
3. finansējuma palielinājumu 2016.gada budžeta apakšprogrammā 09.09.00 „Sporta federācijas un sporta pasākumi” par 543 080 *euro*;
4. finansējuma palielinājumu 2016.gada budžeta apakšprogrammā 09.12.00 „Latvijas Sporta muzejs” par 18 000 *euro*;
5. finansējuma palielinājumu 2016.gada budžeta apakšprogrammā 09.16.00 „Dotācija nacionālas nozīmes starptautisku sporta pasākumu organizēšanai Latvijā” par 705 395 *euro*;
6. finansējuma palielinājumu 2016.gada budžeta apakšprogrammā 09.17.00 „Dotācija komandu sporta spēļu izlašu nodrošināšanai” par 369 334 *euro*;
7. finansējuma palielinājumu 2016.gada budžeta apakšprogrammā 09.21.00 „Augstas klases sasniegumu sports” par 1 027 100 *euro*;
8. finansējuma palielinājumu 2016.gada budžeta apakšprogrammā 09.25.00 „Dotācija biedrībai „Latvijas Paralimpiskā komiteja” pielāgotā sporta attīstībai” par 115 000 *euro*;
9. finansējuma samazinājumu 2017.gada budžeta apakšprogrammā 09.04.00 „Sporta būves” par 165 000 *euro*;
10. finansējuma palielinājumu 2017.gada budžeta apakšprogrammā 09.21.00 „Augstas klases sasniegumu sports” par 165 000 *euro*.

Izglītības un zinātnes ministre Mārīte Seile

Vizē:

Valsts sekretāre Līga Lejiņa

26.10.2015. 08:44

2731

Izglītības un zinātnes ministrijas

valsts sekretāra vietnieks –

Sporta departamenta direktora vietnieks E.Severs

67047935, edgars.severs@izm.gov.lv

1. Izņemot 2016.gada valsts budžeta bāzes izdevumu noteikšanas procesā palielināto finansējumu apakšprogrammai 09.19.00 „Finansējums profesionālās ievirzes sporta izglītības programmu pedagogu darba samaksai un valsts sociālās apdrošināšanas obligātajām iemaksām” (ņemot vērā iepriekšējos gados pieņemtos lēmumus), kā arī ar valsts budžeta ilgtermiņa saistībām saistītās izmaiņas. [↑](#footnote-ref-1)